Cupola Stâncii
Cupola Stâncii (în arabă: مسجد قبة الصخرة, transcripție: "Masjid Qubbat As-Sakhrah", în ebraică: כיפת הסלע,"Kipat Hasela", în turcă: Kubbetüs Sahra), cunoscută și sub numele greșit de "Moscheea Omar", este un sanctuar islamic, unul din cele mai cunoscute locuri în Ierusalim. A fost construit între anii 687-691 de califul Abd al-Malik, fiind cea mai veche construcție islamică funcțională din lume. În direcția pietrei peste care s-a ridicat domul se stabilise în trecut prima orientare de rugăciune pentru musulmani, înainte de trecerea la orientarea către Mecca. În apropierea Cupolei Stâncii se află Moscheea Al-Aqsa, amândouă situându-se în locul numit de evrei și de creștini Muntele Templului (ebraică: הר הבית), Har ha-Bayit), iar de către musulmani Haram ash Sharif (Nobilul Sanctuar).